Viðar Þorsteinsson er framkvæmdastjóri Eflingar . Viðar Þorsteinsson , framkvæmdastjóri Eflingar , stærsta verkalýðsfélags landsins , gagnrýnir harðlega í færslu á Facebook ummæli Ásgeirs Jónssonar seðlabankastjóra um að laun verkamanna í Þýskalandi ættu að vera viðmið launakjara hér á landi . Ásgeir lét ummælin falla á peningamálafundi Viðskiptaráðs í síðustu viku en í færslu Viðars er vísað í frétt Viðskiptablaðsins um erindi seðlabankastjórans . Viðar gerir tvær athugasemdir við ummæli Ásgeirs . „ Í fyrsta lagi sýnir hann hér , á fundi með vinum sínum í Viðskiptaráði , að hann ætlar sér að stjórna launakjörum Íslendinga . Í hvers umboði ? Hver kaus hann til þess ? Enginn veit ! En ánægja auðstéttarinnar er eflaust mikil , “ skrifar Viðar sem útskýrir ánægju auðstéttarinnar í næstu athugasemd . „ Í öðru lagi sýnir Ásgeir Jónsson að hugmyndir hans um launakjör almennings eru hörmulegt nýfrjálshyggju-afturhald , upp úr forskrift Þýskalands , sem hefur á síðustu áratugum holað vinnumarkaðinn að innan með árásum á láglaunafólk sbr “ Hartz IV ” vinnumarkaðsstefnuna . Sú stefna gerði Þýskaland leiðandi í innleiðingu óöryggis á vinnumarkaði og sköpun nýrrar stéttar lausavinnufólks á smánarlaunum ( “ precariat ” ) , sem aftur hefur haldið launum allra niðri , svo mjög að jafnvel bjúrókratar ESB hafa lýst áhyggjum , “ skrifar Viðar ennfremur sem bætir við í niðurlagi færslunnar : „ En hvað sem öðru líður er deginum ljósara að íslenska auðstéttin hefur eignast öflugan bandamann í nýjum selabankastjóra . “ Nokkur ummæli er við færslu Viðars meðal annars leggur Stefán Ólafsson , prófessor við Háskóla Íslands , orð í belg. „ Hárrétt Viðar . Þetta er allt saman langt út fyrir mörkin ! Þjóðverjar héldu launum óbreyttum meira og minna í tíu ár þegar hagvöxtur var ágætur - að bandarískri fyrirmynd . Að setja það fram sem fyrirmynd fyrir Ísland er ígildi þess að kasta stríðshanska að launafólki . Leiðinlegt að sjá seðlabankastjóra taka svona afstöðu í þágu atvinnurekenda og fjárfesta . Raunar óþolandi , “ skrifar Stefán Ólafsson .